b"\n_START_ARTICLE_\nPalau de l'Almirall\n_START_SECTION_\nDescripci\xc3\xb3\n_START_PARAGRAPH_\nLa fa\xc3\xa7ana principal del palau va ser reformada al segle XVIII, i presenta en l'actualitat un aspecte molt pobre en haver perdut les decoracions pict\xc3\xb2riques que animaven l'arrebossat uniforme i llis dels paraments. Les obertures, excepte la portada, s\xc3\xb3n d'aresta viva; \xc3\xa0mplies i rectangulars s'obren totes a balcons de ferro forjat de pronunciada volada. La portada \xc3\xa9s tamb\xc3\xa9 adovellada i est\xc3\xa0 realitzada per un gruixut marc motllurat de pedra que deixa espai sobre la seua clau per a un escut her\xc3\xa0ldic adornat amb fullaraques arrissades i carnoses, on apareixen reflectits els blasons dels llinatges de Palafox i Cardona._NEWLINE_Aquesta portada d\xc3\xb3na acc\xc3\xa9s a un ampli vest\xc3\xadbul de parets de pedra, cobert amb un enteixinat de bigam de fusta sense treballar sobre perm\xc3\xb2dols de pedra. En el mur est, s'obre una porteta moderna d'arc conopial, amb un tram d'escala que d\xc3\xb3na acc\xc3\xa9s a una zona de l'entres\xc3\xb2l on es conserven restes d'enteixinats i portes antigues._NEWLINE_Un arc apuntat diafragm\xc3\xa0tic d'arestes motllurades i tancat amb una reixa neog\xc3\xb2tica d\xc3\xb3na pas a un tram cobert amb volta de can\xc3\xb3 apuntat que s'obre directament al pati. Aquest \xc3\xa9s ampli i respon al tipus usual de l'arquitectura civil mediterr\xc3\xa0nia d'aquesta \xc3\xa8poca i que ser\xc3\xa0 tradicional de la casa senyorial valenciana durant segles. Est\xc3\xa0 pavimentat a base de superf\xc3\xadcies de morter delimitades per rajoles i decorades amb c\xc3\xb2dols que formen dissenys geom\xc3\xa8trics i t\xc3\xa9 el caracter\xc3\xadstic pou-aljub; a m\xc3\xa9s, est\xc3\xa0 cobert en part mitjan\xc3\xa7ant una teulada petita amb enteixinat de fusta._NEWLINE_La part m\xc3\xa9s antiga \xc3\xa9s l'oest, on arrenca l'escala amb barana de pedra en qu\xc3\xa8 s'accentua el desenvolupament dels esglaons mitjan\xc3\xa7ant una motllura trencada. Aquesta escalinata est\xc3\xa0 protegida per una alta l\xc3\xb2gia, que s'est\xc3\xa9n per la planta principal, formada per arcs ogivals sobre columnes primes de fust poligonal, que sostenen un enteixinat mixt d'estructura lign\xc3\xa0ria amb cassetons formats per rajoles planes de fang cuit a l'estil dels coneguts socarrats._NEWLINE_La resta de murs del pati estan ocupats a la planta baixa per uns p\xc3\xb2rtics o porxades formats per arcs escarsers apuntats sobre pilars bisellats, sota els salmers dels quals se situen amples mensuletes de desenvolupament poligonal i abundants motllures, que sense complir cap funci\xc3\xb3 constructiva, actuen com a capitells de pilastres inexistents._NEWLINE_La planta noble presenta el desenvolupament de les arcuacions que acullen l'escalinata i al pis superior s'obren finestres geminades de falsos arquets trilobulats, prove\xc3\xafdes de prim\xc3\xadssims mainells. La resta de depend\xc3\xa8ncies d'aquest palau conserven en part la seua distribuci\xc3\xb3 primitiva, per\xc3\xb2 han estat molt modificades per nombroses reformes i reconstruccions que oculten gaireb\xc3\xa9 del tot les parts originals."